'Hartaanval' op veld ruk Euro2020 | Netwerk24
Deur Sportredaksie & Reuters 12 Junie 2021 21:09
Die Euro2020-sokkertoernooi is Saterdag tydelik tot stilstand geruk nadat Christian Eriksen van Denemarke op die veld en weg van die bal af in 'n kragmeting met Finland inmekaargesak het – vermoedelik weens 'n hartaanval.
Die Deen Christian Eriksen kry mediese behandeling nadat hy inmekaar gesak het tydens 'n Euro2020-kragmeting met Finland. By hom is sy spanmaat Simon Kjaer, wat volgens berigte noodhulp op hom toegepas het. Foto: AP
Eriksen, wat lank vir Tottenham Hotspur gespeel het en nou by Inter Milan is, is lank op die veld behandel voordat hy na 'n hospitaal geneem is, waar sy toestand as stabiel beskryf is.
Die wedstryd is na 41 minute gestaak en aanvanklik afgelas, maar die Deense sokkervereniging het later besluit dat dit hervat kan word nadat hulle goeie nuus oor Eriksen se welstand gekry het. Martin Schoots, Eriksen se agent, het aan NPO Radio 1 gesê die speler was wakker en kon met sy familie praat.
Finland sou eindelik as oorwinnaars van die veld stap, na die doelskieter Joel Pohjanpalo 'n kopskoot in die 59ste minuut verby die Deense doelwater, Kasper Schmeichel, gestuur het. Die Dene het 'n kans gehad om sake gelyk te maak, toe 'n omstrede strafdoel in die 72ste minuut aan hulle toegeken is, maar die Tottenham-speler Pierre-Emile Hojbjerg kon dit nie laat tel nie.
"Christian Eriksen breathes and can speake. He's awake". Martin Schoots, Eriksen agent, just told this to NPO Radio1 after speaking with Christian's father, reports @OzcanAkyol. ?????????? #prayforEriksen
• Italië het die toernooi Vrydagaand in Rome op 'n hoë noot ingelui toe hy Turkye met 3-0 in Groep A geklop het. In gister se tweede wedstryd in Bakoe, Azerbeidjan, het Wallis en Switserland met 1-1 gelykop gespeel.